3. NAPIREND Ügyiratszám: BSZ/1269-3/2024.

**E L Ő T E R J E S Z T É S**

a Képviselő-testület **2024. november 28-i nyilvános** ülésére

**Tárgy:** **Az egyes szociális és gyermekvédelmi ellátási formák szabályozásáról szóló önkormányzati rendelet felülvizsgálata**

**Előterjesztő:** Bíró Imre polgármester

**Előkészítette:** dr. Varga Viktória jegyző

**Tisztelt Képviselő-testület!**

A Képviselő-testület felülvizsgálta a szociális rendeletet, tekintettel arra, hogy az egyes támogatási formák ellátásra való jogosultság megállapítása során meghatározott jövedelemhatárok nem szolgálják a rászorultak érdekeit, sokan nem tudják igénybe venni a támogatásokat.

A módosítás arra tesz javaslatot, hogy az eddig az öregségi nyugdíj mindenkori legkisebb összegének bizonyos százalékában meghatározott jövedelemhatárok egyösszegben kerüljenek meghatározásra.

A módosítás másik javaslata, hogy a normatív települési támogatások helyett, melyek kérelem esetén jövedelmi viszonyokra tekintet nélkül kifizetésre kerültek, két új támogatási forma, az időskorúak támogatása és az iskolakezdési támogatás kerüljön bevezetésre, mindkét esetben jövedelemhatárhoz kötötten.

A nagy terjedelmű módosításra tekintettel javasolt egy új rendelet elfogadása.

Kérem a Tisztelt Képviselő-testületet, hogy az előterjesztést megvitatni és döntését meghozni szíveskedjék.

**HATÁROZATI JAVASLAT**

Balatonszepezd Község Önkormányzata Képviselő-testülete az egyes szociális és gyermekvédelmi ellátási formák szabályozásáról szóló önkormányzati rendelet tervezetét elfogadja és \_/2024. (\_.\_.) számon önkormányzati rendeletei közé iktatja.

Szentantalfa, 2024. november 20.

 **Bíró Imre**

 **polgármester**

**Balatonszepezd Község Önkormányzata Képviselő-testületének**

**/2024. (XI. .) önkormányzati rendelete**

**az egyes szociális és gyermekvédelmi ellátási formák szabályozásáról**

(tervezet)

Balatonszepezd Község Önkormányzata Képviselő-testülete a szociális igazgatásról és a szociális ellátásokról szóló 1993. évi III. törvény 132. § (4) bekezdésében kapott felhatalmazás alapján, a szociális igazgatásról és a szociális ellátásokról szóló 1993. évi III. törvény 10. § (1) bekezdésében, a 25. § (3) bekezdés b) pontjában, 26. §-ában, a 32. § (1) bekezdés b) pontjában, a 32. § (3) bekezdésében, 45. §-ában, a 48. § (4) bekezdésében, a 62. § (2) bekezdésében, a 92. § (2) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 18. § (1a) bekezdésében, a 29. § (1)-(2) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8a. pontjában meghatározott feladatkörében eljárva a következőket rendeli el:

**I. Fejezet**

**Általános rendelkezések**

**1. Eljárási rendelkezések**

**1. §**

(1) Az e rendeletben szabályozott valamennyi szociális ellátásra érvényes értelmező rendelkezéseket és az általános eljárási szabályokat a szociális igazgatásról és szociális ellátásokról szóló 1993. évi III. törvény (a továbbiakban: Szt.) 4–16. §-a határozza meg.

(2) Az adott ellátásnál alkalmazandó sajátos eljárási szabályok az adott ellátáshoz kapcsolódva kerülnek meghatározásra.

(3) A szociális igazgatási eljárásra vonatkozó eljárási szabályokat az Szt. 5. § (1) bekezdése szerint kell alkalmazni.

**2. §**

(1) Az eljárás települési támogatás, vagy a szociális és gyermekvédelmi ellátás iránti kérelem benyújtásával indul.

(2) A kérelmet a Zánkai Közös Önkormányzati Hivatalnál (a továbbiakban: Hivatal), az arra rendszeresített formanyomtatványon lehet benyújtani.

(3) Az eljárás hivatalból is indítható. Az eljárás hivatalból történő megindítására javaslatot tehet:

a) a települési képviselő;

b) a polgármester;

c) a jegyző; aljegyző

d) egészségügyi szerv;

e) köznevelési intézmény és

f) társadalmi szervezet.

**3. §**

(1) A kérelmező – figyelemmel az Szt. 4. § (1) bekezdés a) és b) pontjaiban meghatározott jövedelemre és vagyonra – a kérelme benyújtásakor köteles saját maga és a vele egy háztartásban élők jövedelmi igazolását csatolni, vagy amennyiben ez nem alkalmazható, akkor büntetőjogi felelőssége tudatában nyilatkozatot tenni. A nyilatkozatban foglaltak valódiságát az eljáró hatóság ellenőrizheti.

(2) A szociális ellátásokra vonatkozó kérelmet és a hivatalból indult eljárást a jegyző környezettanulmány felvételével támaszthatja alá, és terjeszti a hatáskörrel rendelkező szerv elé. A környezettanulmány készítésére az általános közigazgatási rendtartásról szóló 2016. évi CL. törvény (a továbbiakban: Ákr.) szemlére vonatkozó szabályai az irányadók. Az igénylő köteles együttműködni a szociális helyzetének feltárásában. Környezettanulmány készítésére a Balatonfüredi Szociális Alapellátási Központ is felkérhető.

(3) Nem kell környezettanulmányt készíteni, ha az igénylőnél a kérelem benyújtását megelőző egy éven belül már készült környezettanulmány.

(4) A jövedelemszámítására az Szt. 10. § (2)-(5) bekezdései alkalmazandók.

(5) Az igénylőnek a kérelemben, valamint az annak mellékleteként benyújtott dokumentumokban feltüntetett jövedelem-adatokat kereseti igazolás, jövedelemigazolás, nyugdíjszelvény, bankszámlakivonat benyújtásával kell igazolnia. Ha az igénylő vagy családja jövedelme kizárólag, vagy túlnyomórészt vállalkozásból vagy vagyonhasznosításból származik, a jegyző beszerezheti a Nemzeti Adó- és Vámhivatal igazolását.

(6) Ha jogszabály másként nem rendelkezik, a kérelemhez az igénylőnek kell csatolnia mindazokat a bizonyítékokat, amelyeket jogszabály az egyes ellátásoknál előír, és amelyek benyújtására az ügyfél jogszabály rendelkezése alapján felhívható, továbbá amelyek az ügy elbírálásához az ügyfél megítélése szerint elengedhetetlenül szükségesek.

(7) A hivatalból indult eljárásoknál a kérelemhez csatolandó iratokat az ügyféltől az eljárás megindításától számított 8 napon belül kéri be a jegyző.

(8) Ha a kérelmező létfenntartását veszélyeztető körülmény áll fenn, a szociális ellátás bizonyítási eljárás nélkül, az igénylő nyilatkozata alapján is megállapítható. Ilyen esetben a jegyző a határozat kiadását követően 5 napon belül helyszíni ellenőrzéssel vizsgálja meg a nyilatkozat valódiságát. Az esetlegesen jogtalanul felvett összeg visszafizetésére a hatáskör gyakorlójának a kifizetés időpontjától számított 8 napon belül javaslatot tesz.

**4. §**

(1) Települési támogatást évente legfeljebb négy alkalommal lehet megállapítani, feltéve, hogy az előző támogatás megállapítása óta legalább 60 nap eltelt.

(2) A rendszeres pénzbeli ellátások kifizetése a tárgyhónapot követő hónap 5. napjáig elsősorban folyószámlára történő átutalással történik.

(3) A települési támogatás kifizetése, támogatások nyújtása a hatáskörrel rendelkező szerv döntését követően legfeljebb 8 napon belül történik.

(4) A települési támogatás természetbeni ellátás (élelmiszer, tüzelő, tankönyv, intézményi térítési díj) formájában is biztosítható, valamint, ha a család, vagy a kérelmező körülményeinek mérlegelését követően feltételezhető, hogy a természetben nyújtott támogatás a célravezetőbb. Ebben az esetben a támogatás közvetlenül a szolgáltató vagy intézmény részére kerül megfizetésre.

**5. §**

Balatonszepezd Község Önkormányzata Képviselő-testülete (a továbbiakban: képviselő-testület) a települési támogatás felhasználását ellenőrizheti.

**6. §**

A jogosulatlanul igénybe vett ellátás megtérítésére az Szt. 17. § rendelkezései az irányadóak.

**7. §**

A kérelemre indult eljárásban az igénylő szükséges adatainak kezelésére való hozzájárulását vélelmezni kell. Erre a tényre az érintett figyelmét fel kell hívni.

**2. Ellátási formák**

**8. §**

(1) A képviselő-testület által meghatározott pénzbeli és természetbeni települési támogatások:

1. általános települési támogatás,
2. rendkívüli települési támogatás,
3. települési gyógyszertámogatás,
4. települési születési támogatás,
5. települési temetési támogatás,
6. települési kamatmentes kölcsön támogatás,
7. települési lakásfenntartási támogatás,
8. köztemetés,
9. iskola/óvoda kezdési támogatás
10. idős korúak támogatása

(2) A képviselő-testület által meghatározott személyes gondoskodás keretében nyújtott természetbeni szociális és gyermekvédelmi ellátások:

1. falugondnoki szolgáltatás,
2. étkeztetés,
3. házi segítségnyújtás,
4. családsegítés,
5. jelzőrendszeres házi segítségnyújtás,
6. gyermekjóléti szolgálat,
7. gyermekek napközbeni ellátása
8. gyermekétkeztetés.

**3. Hatáskörök gyakorlása**

**9. §**

A képviselő-testülettől átruházott hatáskörben Balatonszepezd község polgármestere (a továbbiakban: polgármester) dönt az:

1. általános települési támogatásról,
2. rendkívüli települési támogatásról,
3. települési gyógyszertámogatásról,
4. települési temetési támogatásról,
5. települési születési támogatásról;
6. települési lakásfenntartási támogatásról és az
7. az Szt. 17. § (5) bekezdése szerinti jogosulatlanul igénybe vett ellátás megtérítéséről.
8. köztemetésről,
9. iskola/óvodakezdési támogatásról,
10. idős korúak támogatásáról.

**II. Fejezet**

**Pénzbeli és természetbeni települési támogatás**

**4. Általános települési támogatás**

**10. §**

(1) Általános települési támogatásban részesülhet az a személy, aki tartósan és önhibáján kívül önmaga és családja létfenntartásáról más módon nem tud gondoskodni, és a támogatás elmaradása a kérelmező vagy gyermeke életét, egészségét, testi épségét veszélyezteti.

(2) Az ellátásra való jogosultság megállapításakor az egy főre jutó havi jövedelem nem lehet magasabb 130.000 Ft-nál. Egyedül élő vagy gyermekét egyedül nevelő szülő vagy gyám esetében az egy főre eső havi jövedelem 170.000 Ft-ot nem haladhatja meg.

(3) Az általános települési támogatást egyösszegben kell meghatározni, úgy, hogy a támogatás összege legalább 10.000 Ft, de legfeljebb 150.000 Ft lehet.

(4) Az általános települési támogatás egyösszegben vagy meghatározott időszakra, havi rendszerességgel nyújtható. Amennyiben a támogatás havi rendszerességgel kerül megállapításra, úgy a határozatban fel kell sorolni a kifizetések időpontját és a kifizetendő összegeket.

(5) A havi rendszerességgel nyújtott támogatás időtartama legalább 3, de legfeljebb 12 hónap lehet.

**5. Rendkívüli települési támogatás**

**11. §**

(1) Rendkívüli települési támogatásban részesülhet az a személy, aki létfenntartását veszélyeztető időszakos jellegű, rendkívüli élethelyzetbe került – így különösen betegség, haláleset, elemi kár, munkahely elvesztése, bűncselekmény esetén – és a támogatás elmaradása a kérelmező vagy gyermeke életét, egészségét, testi épségét veszélyezteti.

(2) Az ellátásra való jogosultság megállapításakor az egy főre jutó havi jövedelem nem lehet magasabb 150.000 Ft-nál. Egyedül élő vagy gyermekét egyedül nevelő szülő vagy gyám esetében az egy főre eső havi jövedelem 180.000 Ft-ot nem haladhatja meg.

(3) A rendkívüli települési támogatást egyösszegben kell meghatározni, úgy, hogy a támogatás összege legalább 10.000 Ft, de legfeljebb 200.000 Ft lehet.

(4) A rendkívüli települési támogatás egyösszegben nyújtható.

(5) Különös méltánylást érdemlő krízishelyzet esetén jövedelemhatártól függetlenül maximálisan 500.000 Ft rendkívüli települési támogatást lehet megállapítani, ha az igénylő a rendkívüli körülményt igazolja, arra vonatkozóan nyilatkozatot tesz.

**6. Iskolakezdési támogatás**

**12. §**

(1) Az iskolakezdés költségeire tekintettel - évente egy alkalommal - gyermekenként települési iskolakezdési támogatás nyújtható annak a községben állandó lakóhellyel rendelkező, a településen életvitelszerűen élő szülőnek vagy gyámnak, akinek gyermeke igazoltan általános iskolai vagy nappali tagozaton középfokú tanulmányaikat végzi.

(2) Az ellátásra való jogosultság megállapításakor az igénylő családjában az egy főre jutó havi jövedelem nem lehet magasabb 250.000 Ft-nál.

(3) Az iskolakezdési támogatás a tárgyév szeptember 1. és szeptember 30. napja között igényelhető.

(4) Az iskolakezdési támogatás maximális mértéke gyermekenként 30.000 Ft.

**7. Települési gyógyszertámogatás**

**13. §**

(1) Gyógyszerkiadásokra tekintettel települési gyógyszertámogatásra jogosult az az igénylő, aki a gyógyszerkiadások, vagy betegséghez kapcsolódó kiadások miatt időszakosan vagy tartósan létfenntartási gonddal küzd. A települési gyógyszertámogatás feltétele, hogy az igénylő családjában az egy főre jutó jövedelem 150.000Ft-ot, egyedül élő esetében 180.000 Ft-ot nem haladja meg és a havi gyógyszerköltségének összege meghaladja a családban az egy főre jutó jövedelem 10 %-át.

(2) A jogosultság megállapítása iránti kérelemhez mellékelni kell a jövedelemigazoláson túl a havi gyógyszerszükségletet tanúsító háziorvosi vagy szakorvosi igazolást, valamint, ha a gyógyszerköltséget ez nem tartalmazza, a gyógyszertár igazolását a gyógyszerek értékéről.

(3) Gyógyszerkiadásokra tekintettel adott települési támogatást egy naptári évben legfeljebb négy alkalommal lehet adni.

(4) Az egy alkalommal kifizetett települési gyógyszertámogatás összege legfeljebb 20.000.- Ft.

(5) Magas gyógyszerköltségre tekintettel kért települési támogatás nem állapítható meg annak, aki alanyi vagy normatív jogcímen közgyógyellátásra jogosult.

**8. Települési születési támogatás**

**14. §**

(1) Gyermekszületéshez kapcsolódó költségek viseléséhez települési születési támogatásra jogosult az a balatonszepezdi állandó lakos szülő, aki a gyermek születését megelőzően legalább két éve a településen állandó lakóhellyel rendelkezett és a gyermek állandó lakóhelye is Balatonszepezd, és a kérelem benyújtásakor a gyermekével együtt a településen életvitelszerűen, folyamatosan ott tartózkodik, továbbá, hogy az igénylő családjában az egy főre jutó jövedelem a 200.000 Ft-ot nem haladja meg.

(2) A születési támogatás mértéke gyermekenként 100.000 Ft

(3) A jogosultság megállapítása iránti kérelemhez mellékelni kell a gyermek születési anyakönyvi kivonatát is.

(4) A kérelem a gyermek születését követő 60 napon belül igényelhető.

**9. Települési temetési támogatás**

**15. §**

(1) Temetési költségekre tekintettel egyszeri települési temetési támogatás nyújtható annak a községben állandó lakóhellyel rendelkező igénylőnek, aki elhunyt hozzátartozója eltemettetéséről gondoskodott, és akinek családjában az egy főre jutó nettó jövedelem a 200.000 Ft-ot nem haladja meg.

(2) A támogatás folyósításának feltétele a kérelem benyújtásával egyidejűleg tett nyilatkozat az elhunyt hagyatékára vonatkozólag.

(3) A települési temetési támogatás iránti kérelmet a haláleset bekövetkeztétől számított 60 napon belül lehet benyújtani, melyhez csatolni kell kérelmező vagy a vele azonos lakcímen élő közeli hozzátartozója nevére – kiállított számla eredeti példányát, jövedelemigazolásokat, valamint a halotti anyakönyvi kivonatot.

(4) A temetési támogatás maximális mértéke 150.000 Ft.

**10. Települési kamatmentes kölcsön támogatás**

**16. §**

(1) Települési kamatmentes kölcsön támogatást nyújthat a képviselő-testület annak az igénylőnek, akinek

a) akinek családjában az egy főre jutó nettó jövedelem a 130.000 Ft-ot nem haladja meg.

b) tartós létfenntartási problémával kell megküzdenie különösen elemi kár, bűncselekmény, vagy a családban bekövetkezett tartós betegség miatt.

(2) A kamatmentes kölcsönt legfeljebb 12 hónap időtartamra kell nyújtani. A kölcsön összege legfeljebb 250.000 Ft. Az ellátást egy családon belül élő személyek részére évente csak egy alkalommal lehet biztosítani.

(3) A kölcsön törlesztését az egyösszegű folyósítás hónapjától számított harmadik hónapban kell megkezdeni. A visszafizetés megkezdésének határideje az érintett hónap 10. napja. Az egy havi törlesztő részlet összegét a képviselő-testület a körülmények ismeretében egyedileg határozza meg.

(4) A visszafizetés garanciájaként készfizető kezes szükségességét írhatja elő.

**11. Települési lakásfenntartási támogatás**

**17. §**

(1) Települési lakásfenntartási támogatásra jogosult az a szociálisan rászoruló háztartás, amelynek jelentős havi lakásfenntartási kiadásai vannak, és ahol a háztartásban az egy főre jutó jövedelem 130.000 Ft-ot, egyedül élő vagy gyermekét egyedül nevelő szülő, gyám esetén 170.000 Ft-ot nem haladja meg.

(2) Az igénylőnek a kérelemhez kiegyenlített számlával igazolnia kell a havi lakásfenntartási kiadásait.

(3) A kérelem elbírálásakor figyelembe vehető lakásfenntartási kiadások: a villanyáram, víz- és csatornahasználat/szennyvízkezelés díja, a gázfogyasztás díja, a szemétszállítási díj, a lakbér, az albérleti díj és a tüzelőanyag ára.

(4) Az (1) bekezdés alkalmazásban jelentős a havi lakásfenntartás akkor, ha a havi lakásfenntartási kiadások elérik a háztartásban kimutatott és igazolt összes jövedelem 25 %-át.

(5) A települési lakásfenntartási támogatást pénzben biztosított, rendszeres települési támogatás formájában is lehet nyújtani. A támogatást havi rendszerességgel, legalább 6 és maximum 12 hónapra lehet megállapítani.

(6) Az egy hónapra megállapított települési lakásfenntartási támogatás összege 10.000 Ft.

(7) A települési lakásfenntartási támogatás ugyanazon lakásra évente egy alkalommal és csak egy jogosultnak állapítható meg.

**18. §**

(1) A célszerű felhasználás érdekében pénzbeli ellátás helyett, a pénzbeli ellátásra vonatkozó szabályozás alkalmazásával, természetbeni szociális ellátásként adható a települési lakásfenntartási támogatás.

(2) A települési lakásfenntartási támogatást természetben, a közüzemi szolgáltatóhoz történő utalással, vagy előre fizetős mérőóra felszerelésével, vagy feltöltésével kell nyújtani a következő díjakhoz:

a) villanyáram díja,

b) vízdíj,

c) szennyvízkezelés díja,

d) gázfogyasztás díja,

e) egyéb, a rendelet 15. § (4) bekezdésében szereplő számlával igazolt lakásfenntartási költség.

(3) A természetben nyújtott települési lakásfenntartási támogatás jogosultsági feltételeit a rendelet 18. §-a alapján kell elbírálni.

**12. Köztemetés**

**19. §**

A Képviselő-testület az Szt. 48. § (3) bekezdés b) pontjában meghatározott megtérítési kötelezettség alól

a) részben mentesíti az eltemettetésére köteles személyt, amennyiben az érintett személy családjában az egy főre jutó nettó jövedelem nem éri el a 130.000 Ft-ot, egyedül élő esetében a 170.000 Ft-ot

b) teljes összegben mentesíti az eltemettetésre köteles személyt, amennyiben az érintett személy családjában az egy főre eső nettó jövedelem nem éri el 100.000 Ft-ot, az érintett személy hasznosítható vagyonnal nem rendelkezik és a temetési költségek hagyatéki teherként történő érvényesítésére hagyaték hiányában nem kerül sor.

**13. Időskorúak évi egyszeri támogatása**

**20. §**

(1) Évente egy alkalommal időskorúak évi egyszeri támogatása nyújtható a 65. életévét betöltött a községben állandó lakóhellyel rendelkező, a településen életvitelszerűen élő személynek.

(2) Az ellátásra való jogosultság megállapításakor az egy főre jutó havi jövedelem nem lehet magasabb 200.000 Ft-nál.

(3) Az időskorúak évi egyszeri támogatása a tárgyév november 1. és november 30. napja között igényelhető.

(4) Az időskorúak évi egyszeri támogatásának mértéke 20.000 Ft.

**III. Fejezet**

**Személyes gondoskodást nyújtó természetbeni szociális szolgáltatások**

**14. Falugondnoki szolgáltatás**

**21. §**

(1) A képviselő-testület szociális alapszolgáltatásként szolgáltatói nyilvántartásba bejegyzett falugondnoki szolgáltatást biztosít.

(2) A falugondnoki szolgáltatás körébe tartozó feladatokat a képviselő-testület külön rendelete szabályozza.

**15. Étkeztetés**

**22. §**

Az önkormányzat az étkeztetés keretében az Szt. 62. §-ában meghatározott szociálisan rászorult személyeknek a legalább napi egyszeri étkeztetéséről gondoskodik a Zánka és Térsége Oktatási Intézményi Társulás keretében.

**16. Házi segítségnyújtás**

**23. §**

(1) A települési önkormányzat a házi segítségnyújtást az Szt. 63. §–ában foglaltakra tekintettel biztosítja, a Balatonfüredi Többcélú Társulás által fenntartott Balatonfüredi Szociális Alapszolgáltatási Központ (8230 Balatonfüred, Kéki u. 6.) útján.

(2) A házi segítségnyújtást térítésköteles.

**17. Családsegítés**

**24. §**

(1) A feladatellátási kötelezettség a közös hivatal székhely önkormányzatáé, Zánka Község Önkormányzatáé, amely az integrált szolgáltatást a közös hivatalt alkotó nyolc település illetékességi területén látja el a Balatonfüredi Többcélú Társulás keretében, a társulás által fenntartott Balatonfüredi Szociális Alapszolgáltatási Központ (8230 Balatonfüred, Kéki u. 6.) útján.

(2) A családsegítés térítésmentes.

**18. Jelzőrendszeres házi segítségnyújtás**

**25. §**

(1) A települési önkormányzat a jelzőrendszeres házi segítségnyújtást az Szt. 65. §-ában foglaltakra tekintettel a Balatonfüredi Többcélú Társulás keretében, a társulás által fenntartott Balatonfüredi Szociális Alapszolgáltatási Központ (8230 Balatonfüred, Kéki u. 6.) megbízásával biztosítja.

(2) A jelzőrendszeres házi segítségnyújtás térítésmentes.

**19. Gyermekjóléti szolgálat**

**26. §**

(1) A feladatellátási kötelezettség a közös hivatal székhely önkormányzatáé, Zánka Község Önkormányzatáé, amely az integrált szolgáltatást a közös hivatalt alkotó nyolc település illetékességi területén látja el a Balatonfüredi Többcélú Társulás által fenntartott Balatonfüredi Szociális Alapszolgáltatási Központ (8230 Balatonfüred, Kéki u. 6.) útján.

(2) A gyermekjóléti szolgáltatás térítésmentes.

**20. Gyermekek napközbeni ellátása**

**27. §**

Az önkormányzat a gyermekek napközbeni ellátását a Gyvt. előírásai alapján biztosítja a településen a Zánka és Térsége Oktatási Intézményi Társulás keretében.

**21. Gyermekétkeztetés**

**28. §**

Az önkormányzat a gyermekétkeztetést a Gyvt. előírásai alapján természetbeni ellátásként biztosítja a településen a Zánka és Térsége Oktatási Intézményi Társulás keretében.

**29. §**

A társulás keretében biztosított ellátásokról, azok igénybevételéről, valamint a fizetendő térítési díjakról a társulási megállapodásban kijelölt önkormányzat alkot rendeletet.

**30. §**

Az étel kiszállítása a falugondnoki szolgálaton keresztül történik.

**IV. Fejezet**

**Záró rendelkezések**

**31. §**

Hatályát veszti az egyes szociális és gyermekvédelmi ellátási formák szabályozásáról 4/2016. (II. 29.) önkormányzati rendelet.

**32. §**

Ez a rendelet 2024. december 1-jén lép hatályba.

Balatonszepezd, 2024. november 28.

|  |  |
| --- | --- |
| **Bíró Imre**polgármester | **dr. Varga Viktória**jegyző |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

**Az egyes szociális és gyermekvédelmi ellátási formák szabályozásáról szóló önkormányzati rendelet** tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezet elfogadásának releváns társadalmi, gazdasági költségvetési hatása nincs.

a**b) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet elfogadása adminisztratív többletterhet nem keletkeztet.

**b) A jogszabály megalkotásának szükségessége, a jogalkotás elmaradásának várható következményei**

A Tervezet elfogadására a szociális ellátások feltételeinek és a normatív települési támogatás felülvizsgálata miatt van szükség.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest több személyi, szervezeti, tárgyi és pénzügyi feltételt nem igényel.